El Consell de l'Audiovisual de Catalunya (CAC) és un ens públic de caràcter institucional, que, com a autoritat independent dotada de personalitat jurídica pròpia i plena capacitat d'obrar, tant en l'àmbit públic com en el privat, actua amb plena independència de les administracions públiques en l'exercici de les seves funcions.
L'experiència que ha assolit el CAC durant aquests anys de funcionament ha demostrat que, tot i haver complert a bastament els objectius que es proposava en el marc de la Llei 2/2000, del 4 de maig, del Consell de l'Audiovisual de Catalunya, té mancances que n'aconsellen una revisió urgent, tenint en compte les recomanacions del Parlament de Catalunya, les experiències de la resta d'òrgans reguladors presents a tot Europa, les recomanacions de la Comissió Europea, la pròxima aplicació d'un pla per a la televisió digital local i l'evolució constant del sector audiovisual.
Aquesta revisió ha d'ésser recollida definitivament per la futura llei de l'audiovisual de Catalunya.
Aquest text normatiu té l'objectiu de definir amb claredat les competències del CAC com a autoritat independent que controla el sector audiovisual, cosa que es manifesta en les funcions següents: emetre un informe previ als avantprojectes de llei i els projectes de disposicions de caràcter general relacionades amb el sector audiovisual; emetre informes preceptius i vinculants en relació amb la proposta del plec de condicions formulada pel Govern en les convocatòries de concursos d'adjudicació de concessions i en l'atorgament i la revocació de concessions pel Govern de la Generalitat dels títols habilitants dels serveis de comunicació audiovisual, en les peticions de renovacions de les concessions, en els expedients de modificació de capital social de les empreses concessionàries i en els de transmissió dels títols habilitants.
Aquesta norma també afecta el règim jurídic sancionador del CAC, fins que la futura llei de l'audiovisual no el reguli amb més profunditat.
En aquest sentit, es pretén fer possible que aquesta autoritat pugui adoptar mesures de caràcter provisional que garanteixin l'eficàcia de la resolució que recaigui en el procediment corresponent, determinar la sanció que correspon als operadors de serveis de comunicació audiovisual que no li subministrin tota la informació que els ha estat requerida i, finalment, concretar la normativa aplicable pel que fa a la tipificació d'infraccions i la determinació de les sancions, a l'efecte de donar cobertura legal a l'activitat sancionadora del dit organisme.
S'afegeix l'article 3 bis a la Llei 2/2000, del 4 de maig, del Consell de l'Audiovisual de Catalunya, amb el text següent:
El procediment d'adopció dels actes del Consell de l'Audiovisual de Catalunya se sotmet a la normativa reguladora del règim jurídic de les administracions públiques i del procediment administratiu de la Generalitat, sens perjudici del que disposen aquesta Llei i les normes que la desenvolupen.
L'òrgan competent per a dictar la resolució corresponent, en l'àmbit de les competències del Consell i un cop iniciat un procediment, pot adoptar, en qualsevol moment, d'ofici o a instància de part, mesures de caràcter provisional per a assegurar l'eficàcia de la resolució final.
La decisió que adopti aquestes mesures ha de justificar aquest extrem i també l'aparença de fonament en dret de la pretensió objecte del procediment.
En el cas d'un procediment de caràcter sancionador, a més dels requisits fixats per l'apartat 2, les mesures provisionals han d'ésser, pel que fa al contingut, homogènies amb les mesures executives, proporcionals i adequades per a complir els fins perseguits amb llur adopció.
Pel que fa al procediment per a adoptar aquestes mesures, s'ha d'atorgar un tràmit d'audiència a la persona interessada, llevat que no ho permetin raons d'emergència, que s'han de justificar expressament en la decisió.
En aquest darrer supòsit, i amb posterioritat a la presa de la decisió d'adoptar les mesures, s'ha de concedir, tan aviat com sigui possible, un tràmit d'audiència a la persona interessada per a reconsiderar, si escau, el manteniment o no de les mesures adoptades.
Les mesures provisionals que es poden adoptar són: suspensió temporal de l'activitat, prestació de fiances, retirada de productes i suspensió temporal de serveis per un termini màxim de sis mesos."
Es modifiquen les lletres a, b i c de l'article 10 de la Llei 2/2000, que resten redactades de la manera següent:
"a) Emetre un informe previ pel que fa als avantprojectes de llei i els projectes de disposicions de caràcter general que continguin normes relatives al sector audiovisual i llurs modificacions eventuals, i també elaborar informes i dictàmens a iniciativa pròpia o a instància del Parlament o del Govern.
"b) Informar, amb caràcter preceptiu i vinculant, sobre la proposta del plec de condicions formulada pel Govern, prèviament a la convocatòria de cada concurs d'adjudicació de concessions.
"c) Informar, amb caràcter preceptiu i vinculant, sobre les propostes presentades en els concursos d'atorgament de concessions per a la gestió d'emissores de radiodifusió sonora i de televisió.
També ha d'informar, amb caràcter preceptiu i vinculant, sobre les peticions de renovació de les concessions, els expedients de modificació del capital social de les empreses titulars de la concessió, els expedients de transmissió de les concessions i les revocacions d'aquestes."
S'afegeix la lletra g bis a l'article 10 de la Llei 2/2000, amb el text següent:
"g bis) Procedir a l'execució forçosa dels actes que adopti, davant la inactivitat de la persona obligada i després d'haver-ne fet l'advertiment corresponent.
Aquesta facultat pot comportar la imposició de multes coercitives per un import de fins a 1.000 euros diaris."
S'afegeix la lletra q bis a l'article 10 de la Llei 2/2000, amb el text següent:
"q bis) Exercir, a instància de les parts en conflicte, i dins l'àmbit de les seves competències, funcions arbitrals i de mediació en el sector audiovisual."
El primer paràgraf de l'article 11 de la Llei 2/2000 passa a ésser l'apartat 1.
Es modifica el segon paràgraf de l'article 11 de la Llei 2/2000, ja modificat per la Llei 31/2002, del 30 de desembre, de mesures fiscals i administratives, que passa a ésser l'apartat 2 i que resta redactat de la manera següent:
La desatenció dels requeriments formulats en virtut del que estableix la lletra h de l'article 10 d'aquesta Llei és una infracció lleu i ha d'ésser sancionada amb una multa de fins a 30.000 euros, en el marc de les competències del Consell de l'Audiovisual de Catalunya, sens perjudici del que estableix l'apartat 1.
S'han d'aplicar les sancions fixades per l'article 14.b de la Llei 8/1996, del 5 de juliol, de regulació de la programació audiovisual distribuïda per cable, a l'incompliment de les obligacions establertes per als operadors audiovisuals a la legislació de política lingüística."
S'afegeix l'apartat 2 bis a l'article 15 de la Llei 2/2000, amb el text següent:
El Consell exerceix la funció recaptadora per al cobrament de les sancions imposades i d'altres ingressos de dret públic que li corresponguin en l'exercici de les seves funcions, tant en període voluntari com en via de constrenyiment."
Modificació de la disposició transitòria segona
Es modifica la disposició transitòria segona de la Llei 2/2000, que resta redactada de la manera següent:
"Mentre no s'aprovi la llei reguladora de l'audiovisual a Catalunya, pel que fa a les potestats sancionadores del Consell, són aplicables el règim sancionador, la tipificació de les infraccions i la determinació de les sancions establertes per la legislació vigent i, en particular, el que disposen el capítol V de la Llei 8/1996, del 5 de juliol, de regulació de la programació audiovisual distribuïda per cable; el títol IV del Decret 15/2003, del 8 de gener, pel qual es regula el règim jurídic transitori de les televisions locals per ones terrestres; el capítol VII de la Llei 8/1995, del 27 de juliol, d'atenció i protecció dels infants i els adolescents i de modificació de la Llei 37/1991, del 30 de desembre, sobre mesures de protecció dels menors desemparats i de l'adopció; el capítol VI de la Llei 25/1994, del 12 de juliol, per la qual s'incorpora a l'ordenament jurídic espanyol la Directiva 89/552/CEE, sobre la coordinació de disposicions legals, reglamentàries i administratives dels estats membres relatives a l'exercici d'activitats de radiodifusió televisiva, en la redacció que en donen la Llei 22/1999, del 7 de juny, de modificació de la Llei 25/1994; la Llei 15/2001, del 9 de juliol, de foment i promoció de la cinematografia i el sector audiovisual, i la Llei 39/2002, del 28 d'octubre, de transposició a l'ordenament jurídic espanyol de diverses directives comunitàries en matèria de protecció dels interessos dels consumidors i usuaris, i el títol III de la Llei 41/1995, del 22 de desembre, de televisió local per ones terrestres."
Palau de la Generalitat, 28 de juny de 2004